  Майя Бывальцева Секыт улон югдуре вуэм быдэ вуымтэосын но пиналъёсын ужан вылысь «Наставничество» ӵектосэз Удмуртия Стратеги кичӧлтонъёсъя агентствоен юрттэмен азинтоз. Кызьы ивортӥз улосвыл тӧролэн но кивалтэтлэн пресс-службазы, со пумысен тупанкылэз Петербургысь экономикая калыккуспо форумын юнматӥзы. «Мон ачим трос аръёс ӵоже наставничествоен вырисько. Светлана Чупшеваен (Статеги кичӧлтонъёсъя агентстволэн кивалтӥсез — ред.) ми валамы, кужыммес огазеяса, ми Удмуртиын пилотной ӵектос лэсьтыны быгатомы шуыса. 3-тӥ инвожое Ижкарын ми сое Анна Кузнецоваен (Росси Федерацилэн азьмуртэз бордын нылпилэн эрикрадъёсызъя ужоскетчи — ред.) юнматомы. Зэм верало, куке милям кылӥзы та ӵектос сярысь, туж тросэз отчы пыриськыны мылкыд каризы. Милям улосвыл ӵектосысь огъяросси ӵектос лэсьтыны луонлыкъёсмы вань. Удмуртия понна та ужпум туж бадӟым инты басьтэ, мон туж шумпотӥсько, туннэ та тупанкылэз Агентствоен юнматӥмы шуыса», — вераз Александр Бречалов. Кивалтӥсьёс секыт улон югдуре шедем пиналъёслы но егитъёслы мерлык улонэ берытскыны юрттон ласянь валче ужаны кенешизы. Светлана Чупшева Александр Бречаловлы кичӧлтонэз понна тау кариз но таӵе ӵектосъёс сярысь вераськыны туж кулэ шуыса пусйиз. «Адӟем карымон луоно, вормонъёс но ужан амалъёс сярысь верано. Секыт улон югдуре шедем пиналъёслы туж кулэ палэнысь адями, кудӥз маин ке но юрттоз, мар ке но валэктоз. Мон оскисько, та ӵектосэз быдэстон улсын Удмурт Элькун сыӵе умой пилот луоз шуыса», — вераз Светлана Чупшева. Тодэ вайытом, Удмуртиын «Наставничество» ӵектосэз быдэсъяны луонлык сярысь вераськон оштолэзь пумын потӥз. Александр Бречалов секыт улон югдуре вуэм быдэ вуымтэосын ужан амалъёс пӧлысь устооссэ огазеяны ӵектӥз. Ӵектос 3-тӥ инвожоысен ужаны кутскоз. Со нуналэ Ижкарын Эрикрадэз тӥясь быдэ вуымтэсоты огдыре возён центрын презентация ортчоз, нош наставникъёсты но быдэ вуымтэосты ог-огенызы тодматозы. Тегъёс: Мерлык Ижкар Удмуртия Санкт-Петербург пиналъёс АлександрБречалов  